Na temelju članka 35. Zakona o lokalnoj i područnoj ( regionalnoj) samoupravi ( „ Narodne novine „broj 33/01,60/01, 129/05,109/07, 125/08,36/09, 36/09,150/11, 144/12,19/13,137/15,123/17,98/19,144/20) i članka 31.Statuta Općine Perušić( „ Službeni glasnik“ br. 7/13,5/18,7/20), a u vezi s člankom 8. Zakona o lokalnoj i područnoj ( regionalnoj) samoupravi, Općinsko vijeće Općine Perušić na sjednici održanoj 22.veljače 2021. godine.,donijelo je

**STATUT OPĆINE PERUŠIĆ**

**I. OPĆE ODREDBE**

Članak 1.

Ovim se Statutom podrobnije uređuje samoupravni djelokrug Općine Perušić , njezina službena obilježja,javna priznanja,ustrojstvo,ovlasti i načina rada tijela Općine,način obavljanja poslova,oblici neposrednog sudjelovanja građana u odlučivanju,način provođenja referenduma u pitanjima iz samoupravnog djelokruga, mjesna samouprava,ustrojstvo i rad javnih službi,suradnja s dugim jedinicama lokalne i područne ( regionalne) samouprave,te druga pitanja od važnosti za ostvarivanje prava i obveza Općine Perušić ( dalje u tekstu:Općina).

Članak 2.

Općina je jedinica lokalne samouprave a područje na kojem se prostire utvrđeno je Zakonom o područjima županija,gradova i općina u Republici Hrvatskoj.

U sastavu Općine su sljedeća naselja: Bakovac Kosinjski, Bukovac Perušićki, Donji kosinj,Gornji Kosinj,Kaluđerovac, Klenovac, Konjsko Brdo,Kosa Janjačka,Kvarte,Krš, Lipovo polje, Malo Polje,Mezinovac, Mlakva,Perušić,Prvan selo,Studenci,Sveti Marko i Varoš

Granice Općine mogu se mijenjati na način i u postupku propisanom zakonom .

Članak 3.

Općina je pravna osoba.

Sjedište Općine je u Perušiću,Trg popa Marka Mesića 2.

**II. SLUŽBENA OBILJEŽJA OPĆINE**

Članak 4.

Općina ima grb i zastavu

Grb i zastava mogu se rabiti na način kojim se poštuje tradicija,ugled i dostojanstvo Općine.

Način uporabe i zaštita obilježja Općine utvrđuje se posebnom odlukom.

Grb i zastava ne smiju sadržavati simbole protivne ustavu Republike Hrvatske i drugim propisima.

Članak 5.

Grb Općine ima oblik štita gdje se u plavom polju nalazi zlatni lav u prolazu koji drži srebrno pero.

Članak 6.

Zastava Općine je svijetlo-plava sa žuto obrubljenim grbom u sredini.

Omjer širine i dužine zastave je 1:2.

Članak 7.

Dan Općine je 14.rujna ( blagdan uzvišenja Sv.Križa)

**III. JAVNA PRIZNANJA**

Članak 8.

Općinsko vijeće dodjeljuje javna priznanja za osobita postignuća i doprinos od značaja za razvitak i ugled Općine, a osobito za naročite uspjehe ostvarene u području gospodarstva,znanosti,kulture,zaštite i unapređivanja čovjekovog okoliša,ljudskih prava,sporta,tehničke kulture,zdravstva i drugih javnih djelatnosti.

Članak 9.

Javna priznanja Općine su:

1. Počasni građanin

2. Nagrada za životno djelo

3. Nagrada

4.Zahvalnica

Članak 10.

Uvjet za dodjelu javnih priznanja, njihov izgled i oblik, postupak dodjele te tijela koja provode postupak i dodjeljuju priznanja uređuju se posebnom odlukom Općinskog vijeća.

**IV. SURADNJA S DRUGIM JEDINICAMA LOKALNE I PODRUČNE ( REGIONALNE) SAMOUPRAVE**

Članak 11.

Ostvarujući zajednički interes i unapređivanje gospodarskog, društvenog i kulturnog razvitka , Općina uspostavlja i održava suradnju s drugim jedinicama lokalne samouprave u zemlji i inozemstvu , u skladu sa zakonom i međunarodnim ugovorima**.**

Članak 12.

Općinsko vijeće donosi odluku o uspostavljanju suradnje kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

Kriteriji za uspostavljanje suradnje, te postupak donošenja odluke o suradnji uređuju se posebnom odlukom Općinskog vijeća.

Članak 13.

O uspostavljenoj suradnji sklapa se sporazum koji može imati drugi naziv ( ugovor,povelja, memorandum ili sl.)

Sporazum o suradnji Općine i lokalne jedinice iz druge države objavljuje se u „Županijskom glasniku Ličko-senjske županije“.

**V.SAMOUPRAVNI DJELOKRUG**

Članak 14.

Općina je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonima te podliježe samo nadzoru zakonitosti rada i akata tijela Općine.

Članak 15.

Općina u samoupravnom djelokrugu obavlja poslove lokalnog značaja kojima se neposredno ostvaruju prava građana a koji nisu Ustavom ili zakonom dodijeljeni državnim tijelima,i to osobito poslove koji se odnose na:

- uređenje naselja i stanovanja,

- prostorno i urbanističko planiranje,

- komunalno gospodarstvo,

- brigu o djeci,

- socijalnu skrb.

- primarnu zdravstvenu zaštitu,

- odgoj i osnovno obrazovanje,

- kulturu,tjelesnu kulturu i sport,

- zaštitu potrošača,

- zaštitu i unapređenje prirodnog okoliša,

- protupožarnu zaštitu i civilnu zaštitu,

- promet na svom području,

- održavanje nerazvrstanih te

- ostale poslove sukladno posebnim zakonima.

Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

Sadržaj i način obavljanja poslova iz samoupravnog djelokruga detaljnije se uređuje odlukama Općinskog vijeća i Općinskog načelnika u skladu sa zakonom i ovim Statutom.

Članak 16.

Općina može obavljanje pojedinih poslova iz članka 15. ovoga Statuta organizirati zajednički s drugom jedinicom lokalne samouprave ili više jedinica lokalne samouprave,osnivanjem zajedničkog tijela,zajedničkog upravnog odjela ili službe,zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan stavkom 1. ovoga članka donosi Općinsko vijeće.

Članak 17.

Općinsko vijeće može pojedine poslove iz samoupravnog djelokruga Općine,čije je obavljanje od interesa za građane na području više jedinica lokalne samouprave,posebnom odlukom prenijeti na Ličko-senjsku županiju.

Općinsko vijeće može pojedine poslove iz samoupravnog djelokruga Općine posebnom odlukom prenijeti na mjesne odbore. U tom slučaju Općina osigurava sredstva za obavljanje prenesenih poslova.

**IV. NEPOSREDNO SUDJELOVANJE GRAĐANA U ODLUČIVANJU**

Članak 18.

Građani mogu neposredno sudjelovati u odlučivanju o lokalnim poslovima putem lokalnog referenduma i mjesnog zbora građana , u skladu sa zakonom i ovim Statutom.

**Članak 19.**

Referendum se može raspisati radi odlučivanja o prijedlogu o promjeni Statuta Općine,o prijedlogu općeg akta ili drugog pitanja iz djelokruga Općinskog vijeća,radi prethodnog pribavljanja mišljenja stanovnika o promjeni područja Općine kao i o drugim pitanjima određenim zakonom.

Prijedlog za donošenje odluke o raspisivanju referenduma iz stavka 1. ovog članka može temeljem odredbi zakona i ovog Statuta,podnijeti jedna trećina članova Općinskog vijeća,

Općinski načelnik, većina vijeća mjesnih odbora na području Općine i najmanje 20% ukupnog broja birača upisanih u popis birača Općine.

Referendum raspisan radi prethodnog pribavljanja mišljenja stanovnika o promjeni područja Općine nije obvezujući.

Članak 20.

Osim iz razloga utvrđenih člankom 19. stavkom 1. ovoga Statuta referendum se može raspisati i radi opoziva Općinskog načelnika

Prijedlog za raspisivanje referenduma radi opoziva Općinskog načelnika može podnijeti najmanje 20% ukupnog broja birača upisanih u popis birača Općine i 2/3 članova općinskog vijeća.

Prijedlog mora biti podnesen u pisanom obliku i mora sadržavati osobne podatke ( ime i prezime,adresu prebivališta i OIB) i vlastoručni potpis birača.

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv Općinskog načelnika, Općinsko vijeće donosi dvotrećinskom većinom svih članova Općinskog vijeća.

Općinsko vijeće ne smije raspisati referendum za opoziv općinskog načelnika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Članak 21.

Ako su prijedlog za raspisivanje referenduma podnijeli birači predsjednik Općinskog vijeća je dužno podneseni prijedlog za raspisivanje referenduma u roku od 30 dana od dana primitka dostaviti središnjem tijelu državne uprave nadležnom za lokalnu i područnu ( regionalnu) samoupravu

Ako tijelo državne uprave nadležno za lokalnu i područnu ( regionalnu) samoupravu utvrdi da je prijedlog za raspisivanje referenduma ispravan , Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

Ako su prijedlog za raspisivanje referenduma za opoziv načelnika podnijeli birači, predsjednik općinskog vijeća dužan je postupiti kao u stavku 1.i 2. ovoga članka.

Ako je raspisivanje referenduma predložila najmanje jedna trećina članova predstavničkog tijela , odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, predstavničko tijelo dužno je se izjasniti o podnesenom prijedlogu te ako prijedlog prihvati,donijeti odluku o raspisivanju referenduma u roku od 30 dana od zaprimanja prijedloga.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

Članak 22.

Odluka o raspisivanju referenduma sadrži naziv tijela koje raspisuje referendum,područje za koje se raspisuje referendum,naziv akta kojim se odlučuje na referendumu ,odnosno naznaku pitanja o kojem će birači odlučivati,obrazloženje akta ili pitanja o kojima se raspisuje referendum,referendumsko pitanje ili pitanja,odnosno jedan ili više prijedloga o kojima će birači odlučivati te dan održavanja referenduma.

Članak 23.

Pravo glasanja na referendumu imaju građani s prebivalištem na području Općine, odnosno na području za koje se raspisuje referendum i upisani su u popis birača.

Članak 24.

Općinsko vijeće može tražiti mišljenje od mjesnog zbora građana o prijedlogu općeg akta ili drugog pitanja iz samoupravnog djelokruga Općine kao i o drugim pitanjima određenima zakonomi Statutom.

Prijedlog za traženje mišljenja iz stavka 1. ovoga članka može podnijeti najmanje jedna trećina vijećnika Općinskog vijeća i općinski načelnik.

Općinsko vijeće dužno je donijeti odluku o prijedlogu iz stavka 2. ovoga članka u roku od 60 dana od dana zaprimanja prijedloga.

Odlukom iz stavka 3. ovoga članka utvrđuje se o kojim će se pitanjima tražiti mišljenje te rok u kojem je rezultate održanog zbora građana potrebno dostaviti Općinskom vijeću.

Članak 25.

Zbor građana saziva predsjednik Općinskog vijeća u roku od 15 dana od dana donošenja odluke iz članka 24.stavka 3. ovoga Statuta.

Zbor građana mjesnog odbora može sazvati i vijeće mjesnog odbora.

Za pravovaljanost izjašnjavanja na zboru građana potrebna je prisutnost najmanje 10% birača upisanih u popis birača mjesnog odbora na čije područje je sazvan zbor građana.

Izjašnjavanje građana na zboru građana u pravilu je javno,a odluke se donose većinom glasova prisutnih građana. Većina nazočnih može odlučiti da je izjašnjavanje tajno.

Članak 26.

Građani imaju pravo predlagati općinskom vijeću donošenje određenog akta ili rješavanje određenog pitanja iz djelokruga Općinskog vijeća.

Općinsko vijeće raspravlja o prijedlogu iz stavka 1.ovoga članka, ako prijedlog potpisom podrži najmanje 10 % birača upisanih u popis birača Općine.

Općinsko vijeće dužno je dati odgovor podnositeljima najkasnije u roku od 3 mjeseca od primitka prijedloga.

Članak 27.

Građani i pravne osobe imaju pravo podnositi predstavke i pritužbe na rad tijela upravljanja i upravnih tijela Općine te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine odnosno pročelnik upravnog tijela dužan je odgovoriti u roku od 30 dana od dana podnošenja predstavke odnosno pritužbe.

Ostvarivanje prava iz stavka 1. osigurava se na jedan ili više prikladnih načina: postavljanjem sandučića za predstavke i pritužbe, neposrednim komuniciranjem s predstavnicima tijela ili sredstvima elektroničke komunikacije.

**VII. TIJELA OPĆINE**

Članak 28.

Tijela Općine su Općinsko vijeće i Općinski načelnik

**1. OPĆINSKO VIJEĆE**

Članak 29.

Općinsko vijeće predstavničko je tijelo građana i tijelo lokalne samouprave koje donosi odluke i akte u okviru djelokruga Općine te obavlja i druge poslove u skladu sa Ustavom,zakonom i ovim Statutom.

Ako zakonom ili drugim propisom nije utvrđeno tijelo nadležno za obavljanje poslova iz samoupravnog djelokruga , poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća , a izvršni poslovi i zadaće u nadležnosti su Općinskog načelnika.

Ukoliko se na način propisan stavkom 2. ovoga članka ne može utvrditi nadležno tijelo , poslove i zadaće obavlja Općinsko vijeće.

Članak 30.

Općinsko vijeće:

* donosi Statut Općine
* donosi Poslovnik o radu
* donosi odluku o uvjetima, načinu i postupku gospodarenja nekretninama u vlasništvu Općine
* donosi proračun i odluku o izvršenju proračuna
* usvaja godišnje izvješće o izvršenju proračuna
* donosi odluku o privremenom financiranje
* odlučuje o stjecanju i otuđenju pokretnina i nekretnina te raspolaganju ostalom imovinom Općine čija pojedinačna vrijednost prelazi 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina , odnosno raspolaganju ostalom imovinom, a uvijek odlučuje ako vrijednost prelazi 1.000.000 kuna.
* donosi odluku o promjeni granica Općine
* uređuje ustrojstvo i djelokrug upravnih odjela i službi
* donosi odluku o kriterijima za ocjenjivanje službenika i načinu provođenja ocjenjivanja.
* osniva javne ustanove, ustanove ,trgovačka društva i druge pravne osobe,za obavljanje gospodarskih,društvenih,komunalnih i drugih djelatnosti od interesa za općinu.
* predlaže glavnoj skupštini odnosno skupštini trgovačkog društva u kojem općina ima dionice ili udjele u vlasništvu članove upravnog tijela i nadzornog odbora trgovačkog društva.
* osniva radna tijela,bira i razrješuje članove tih tijela te bir ,imenuje i razrješuje i druge osobe određene zakonom,drugim propisom ili statutom.
* odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine.
* daje prethodne suglasnosti na statute ustanova,ukoliko zakonom ili odlukom o osnivanju nije drugačije propisano.
* donosi odluke o potpisivanju sporazuma o suradnji s drugim jedinicama lokalne samouprave ,u skladu sa općim aktom i zakonom.
* raspisuje lokalni referendum
* bira i razrješava predsjednika i potpredsjednike Općinskog vijeća
* bira i razrješava članove radnih tijela općinskog vijeća

- odlučuje o pokroviteljstvu Općine

* donosi odluku o kriterijima, načinu i postupku za dodjelu javnih priznanja i dodjeljuje javna priznanja.
* imenuje i razrješuje i druge osobe određene zakonom, ovim Statutom i posebnim odlukama Općinskog vijeća
* donosi odluke i druge opće akte koji su mu stavljeni u djelokrug zakonom i podzakonskim aktima.

Članak 31.

Općinsko vijeće donosi odluke većinom glasova ako je sjednici nazočna većina njegovih članova.

Statut , proračun , godišnji izvještaj o izvršenju proračuna , odluka o raspisivanju referenduma i odluka o pristupanju raspravi o predloženoj promjeni Statuta donose se većinom glasova svih članova Općinskog vijeća.

Odluku o raspisivanju referenduma za opoziv Općinskog načelnika koji je predložilo 2/3 članova općinskog vijeća Općinsko vijeće donosi dvotrećinskom većinom glasova svih članova općinskog vijeća.

Članak 32.

Općinsko vijeće ima predsjednika i dva potpredsjednika.

Dužnost predsjednika i potpredsjednika je počasna i za njezino obavljanje obnašatelji dužnosti ne primaju plaću. Predsjednik i potpredsjednici imaju pravo na naknadu sukladno posebnoj odluci Općinskog vijeća.

Članak 33.

Predsjednik općinskog vijeća:

-zastupa općinsko vijeće,

- saziva i predsjedava sjednicama općinskog vijeća,

- predlaže dnevni red sjednica općinskog vijeća,

- upućuje prijedloge ovlaštenih predlagatelja u propisani postupak,

- brine o postupku donošenja odluka i općih akata,

- održava red na sjednici općinskog vijeća,

- usklađuje rad radnih tijela,

- potpisuje odluke i akte koje donosi općinsko vijeće,

- brine o suradnji općinskog vijeća i općinskog načelnika,

- brine se o zaštiti prava vijećnika i

- obavlja i druge poslove određene zakonom i poslovnikom Općinskog vijeća.

Članak 34.

Općinsko vijeće čini 13 članova.

U Općinskom vijeću pravo na razmjernu zastupljenost ostvaruju pripadnici srpske nacionalne manjine , sukladno Ustavnom zakonu o pravima nacionalnih manjina i Zakonu o lokalnim izborima.

Članak 35.

Mandat članova Općinskog vijeća izabranih na redovnim izborima traje do dana stupanja na snagu odluke Vlade Republike Hrvatske o raspisivanju slijedećih redovnih izbora.

Mandat članova općinskog vijeća izabranih na prijevremenim izborima traje od dana konstituiranja Općinskog vijeća do isteka tekućeg mandata općinskog vijeća izabranog na redovnim izborima.

Članak 36.

Dužnost člana Općinskog vijeća je počasna i za njezino obavljanje vijećnik ne prima plaću.

Članovi imaju pravo na naknadu u skladu s posebnom odlukom Općinskog vijeća.

Član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela , sukladno sporazumu s poslodavcem.

Članovi nemaju obvezujući mandat i nisu opozivi.

Članak 37.

Članu prestaje mandat prije isteka vremena na koje je izabran:

- ako podnese ostavku,danom dostave pisane ostavke;

- ako mu je pravomoćnom sudskom odlukom potpuno oduzeta poslovna sposobnost, danom pravomoćnosti sudske odluke;

- ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci,danom pravomoćnosti presude;

-ako mu prestane prebivalište na području općine Perušić,danom prestanka prebivališta;

-ako mu prestane hrvatsko državljanstvo,danom prestanka državljanstva i

-smrću.

Članak 38.

Članu koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela,mandat miruje, a za to vrijeme člana zamjenjuje zamjenik , u skladu s odredbama zakona.

Po prestanku obnašanja nespojive dužnosti, član nastavlja s obnašanjem dužnosti člana, ako podnese pisani zahtjev predsjedniku općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

Član vijeća može staviti mandat u mirovanje iz osobnih razloga , sukladno zakonu.

Član može tražiti nastavljanje obnašanja dužnosti vijećnika na temelju prestanka mirovanja mandata jedanput u tijeku trajanja mandata.

Članak 39.

Član ima prava i dužnosti:

- sudjelovati na sjednicama Općinskog vijeća;

- raspravljati i glasovati o svakom pitanju koje je na dnevnom redu sjednice Vijeća;

- predlagati Vijeću donošenje akata,podnositi prijedloge akata i podnositi amandmane na prijedloge akata;

- postavljati pitanja iz djelokruga rada Općinskog vijeća;

- postavljati pitanja Općinskom načelniku;

- sudjelovati na sjednicama radnih tijela Općinskog vijeća i na njima raspravljati , a radnim tijelima kojih je član i glasovati i tražiti i dobiti podatke potrebne za obavljanje dužnosti vijećnika od Jedinstvenog upravnog odjela Općine.

Član ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

Član je dužan čuvati tajnost podataka , koji su kao tajni određeni u skladu s propisima, za koje sazna za vrijeme obnašanja dužnosti vijećnika.

Član ima i druga prava i dužnosti utvrđena odredbama zakona,ovog Statuta i Poslovnika općinskog vijeća.

Članak 40.

Poslovnikom općinskog vijeća detaljnije se uređuje način konstituiranja,sazivanja,rad i tijek sjednice,ostvarivanje prava,obveza i odgovornosti vijećnika,ostvarivanje prava i dužnosti predsjednika općinskog vijeća,djelokrug,sastav i način rada radnih tijela,način i postupak donošenja akata u općinskom vijeću,postupak izbora i razrješenja,sudjelovanje građana na sjednicama te druga pitanja od značaja za rad općinskog vijeća.

Općinsko vijeće posebnom odlukom uređuje načela i standarde dobrog ponašanja predsjednika,potpredsjednika i članova općinskog vijeća, te predsjednika i članova radnih tijela općinskog vijeća u obavljanju njihovih dužnosti.

**1.1 Radna tijela**

Članak 41.

Radna tijela Općinskog vijeća su:

**-** Povjerenstvo za izbor i imenovanje

- Povjerenstvo za Statut,Poslovnik i normativnu djelatnost

- Mandatno povjerenstvo

Članak 42.

Povjerenstvo za izbor i imenovanje

- izbor i razrješenje predsjednika i potpredsjednika Općinskog vijeća

- izbor i razrješenje članova radnih tijela Općinskog vijeća

- imenovanje i razrješenje drugih osoba određenih ovim Statutom i drugim odlukama Općinskog vijeća

- propise o primanjima članova , te naknade članovima za rad u Općinskom vijeću.

Članak 43.

Povjerenstvo za Statut, Poslovnik i normativnu djelatnost:

- predlaže Statut i poslovnik Općinskog vijeća

- predlaže pokretanje postupka za izmjenu Statuta,odnosno poslovnika Općinskog vijeća

- razmatra prijedloge odluka i drugih općih akata koje donosi Općinsko vijeće u pogledu njihove usklađenosti s ustavom i pravnim sustavom,te u pogledu njihove pravne obrade i o tome daje mišljenje i prijedloge Općinskom vijeću.

- obavlja i druge poslove određene ovim Statutom.

Članak 44.

Mandatno povjerenstvo:

-na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih članova, temeljem objavljenih rezultata nadležnog izbornog povjerenstva o provedenim izborima,

- obavještava Općinsko vijeće o podnesenim ostavkama na dužnost člana predstavničkog tijela , te o zamjenicima članova koji umjesto njih počinju obavljati dužnost člana predstavničkog tijela

- obavještava Općinsko vijeće o mirovanju mandata člana i o zamjenicima članova koji umjesto njih počinju obavljati vijećničku dužnost

- obavještava Općinsko vijeće o prestanku mirovanja mandata članova predstavničkog tijela,

-obavještava Općinsko vijeće o prestanku mandata kada se ispune zakonom predviđeni uvjeti i obavještava općinsko vijeće da su ispunjeni zakonski uvjeti za početak mandata zamjeniku članu predstavničkog tijela.

Članak 45.

Općinsko vijeće može uz radna tijela osnovana ovim Statutom , osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, priprema prijedloge odluka i drugih akata,davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje Općinsko vijeće posebnim odlukama.

**2. OPĆINSKI NAČELNIK**

Članak 46.

Općinski načelnik je nositelj izvršne vlasti u Općini.

Mandat Općinskog načelnika traje u pravilu četiri godine.

Mandat Općinskog načelnika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga Općinskog načelnika.

Općinski načelnik:

-predstavlja i zastupa Općinu.

- priprema prijedloge općih akata,

- izvršava i osigurava izvršavanje općih akata Općinskog vijeća,

- utvrđuje prijedloge proračuna Općine i izvršenje proračuna

- upravlja imovinom Općine u skladu sa zakonom , ovim Statutom i općim aktima Općinskog vijeća

- odlučuje o stjecanju i otuđivanju nekretnina i pokretnina Općine i drugom raspolaganju imovinom u skladu sa zakonom, statutom jedinice i posebnim propisima,

- upravlja prihodima i rashodima Općine,

- upravlja raspoloživim novčanim sredstvima na računu proračuna Općine,

- donosi Pravilnik o unutarnjem redu za upravna tijela Općine te pravima iz radnog odnosa službenika i namještenika

- imenuje i razrješava pročelnike upravnih tijela,

- imenuje i razrješava unutarnjeg revizora

-- utvrđuje plan prijema u službu u upravna tijela Općine

- predlaže izradu prostornog plana kao i njegove izmjene i dopune

- razmatra i utvrđuje konačni prijedlog prostornog plana

- imenuje i razrješava upravitelja vlastitog pogona

- donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova,

- sklapa ugovor o koncesiji za obavljanje komunalnih djelatnosti

- daje prethodnu suglasnost na izmjenu cijena komunalnih usluga,

- imenuje i razrješuje predstavnike Općine u tijelima javnih ustanova i drugih pravnih osoba kojima je Općina osnivač odnosno u kojima ima udjele ili dionice u vlasništvu,

- do kraja ožujka tekuće godine podnosi općinskom vijeću izvješće o izvršenju Programa održavanja komunalne infrastrukture i Programu gradnje objekata i uređaja komunalne infrastrukture za prethodnu godinu,

- provodi postupak javnog natječaja i donosi odluku o najpovoljnijoj ponudi za davanje u zakup poslovnog prostora u vlasništvu Općine u skladu s posebnom odlukom općinskog vijeća o poslovnim prostorima.

- donosi odluku o uređenju prometa i parkiranja na području Općine.

- organizira zaštitu od požara na području Općine i vodi brigu o uspješnom provođenju i poduzimanju mjera za unapređenje zaštite od požara.,

- usmjerava djelovanje upravnih odjela i službi Općine u obavljanju poslova iz samoupravnog djelokruga Općine te nadzire njihov rad

- nadzire rad upravih odjela i službi u samoupravnom djelokrugu,

- daje mišljenje o prijedlozima koje podnose drugi ovlašteni predlagatelji

- obavlja nadzor nad zakonitošću rada tijela mjesnih odbora te

- obavlja i druge poslove predviđene ovim Statutom i drugim propisima.

U slučaju iz stavka 4. točke 6. Ovoga članka općinski načelnik može odlučivati o visini pojedinačne vrijednosti do najviše 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju ili otuđivanju pokretnina i nekretnina,odnosno drugom raspolaganju imovinom. Ako je iznos veći od 1.000.000,00 kuna , općinski načelnik može odlučivati najviše do 1.000.000,00 kuna,a ako je iznos manji od 70.000,00 kuna ,tada može odlučivati najviše do 70.000,00 kuna. Stjecanje i otuđivanje nekretnina mora biti planirano u proračunu Općine i u skladu sa zakonom.

Općinski načelnik odgovora je za zakonito i pravilno obavljanje povjerenih poslova državne uprave nadležnom za upravni nadzor u odgovarajućem upravnom području.

Članak 47.

Općinski načelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

Članak 48.

Općinski načelnik dva puta godišnje podnosi Općinskom vijeću polugodišnje izvješće o svom radu i to do 31.ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

Pored izvješća iz stavka 1. ovoga članka Općinsko vijeće može od Općinskog načelnika tražiti i izvješće o drugim pitanjima iz njegovog djelokruga.

Izvješće po zahtjevu iz stavka 2. ovoga članka Općinski načelnik podnosi u roku od 30 dana od dana primitka zahtjeva. Ukoliko se zahtjevom traži izvješće za veći broj različitih pitanja,rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od Općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 49.

Općinski načelnik u obavljanju poslova iz samoupravnog djelokruga Općine:

- ima pravo obustaviti od primjene opći akt Općinskog vijeća, ako ocijeni da je tim aktom povrijeđen zakon ili drugi propis,te zatražiti od Općinskog vijeća da u roku od osam dana otkloni uočene nedostatke. Ako Općinsko vijeće to ne učini,Općinski načelnik dužan je o to tome odmah obavijestiti nadležno tijelo.

- ima pravo obustaviti od primjene akt mjesnog odbora ako ocijeni da se tim aktom povrjeđuje zakon,Statut ili opći akti koje je donijelo općinsko vijeće.

Članak 50.

Općinski načelnik ima zamjenika koji ga zamjenjuje u slučaju duže odsutnosti ili ako je

Općinski načelnik spriječen obavljati svoju dužnost. Smatra se da je Općinski načelnik duže odsustan ili spriječen obavljati svoju dužnost ako duže od 30 dana nije prisutan u prostorijama Općine, a pritom dužnosnicima i zaposlenicima Općine nije neposredno dostupan na dugom mjestu radi dogovora o obavljanju poslova,donošenju odluka,potpisivanju akata i sl.

Općinski načelnik može obavljanje određenih poslova i svog djelokruga povjeriti zamjeniku,ali mu time ne prestaje odgovornost za njihovo obavljanje.

Zamjenik općinskog načelnika je u slučaju iz stavka 2. ovoga članka dužan pridržavati se uputa Općinskog načelnika.

Ako prije isteka mandata prestane mandat Općinskom načelniku u Općini će se raspisati prijevremeni izbori za Općinskog načelnika. Do provedbe izbora dužnost Općinskog načelnika obavljati će povjerenik Vlade Republike Hrvatske.

Ako za vrijeme trajanja mandata Općinskog načelnika nastupe okolnosti zbog kojih je Općinski načelnik onemogućen obavljati dužnost zbog duže odsutnosti ili iz drugih razloga spriječenosti,Općinskog načelnika će zamijeniti privremeni zamjenik kojeg Općinski načelnik imenuje između vijećnika Općinskog vijeća.

Članak 51.

Općinski načelnik te njegov zamjenik mogu odlučiti hoće li dužnost obavljati profesionalno ili volonterski,osim u godini održavanja redovnih lokalnih izbora.

Članak 52.

Općinskom načelniku te njegovom zamjeniku mandat prestaje po sili zakona:

- danom dostave pisane ostavke;

- danom pravomoćnosti sudske odluke o oduzimanju poslovne sposobnosti;

- danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca;

- danom prestanka prebivališta na području Općine Perušić;

- danom prestanka hrvatskog državljanstva i

- smrću

U slučaju nastupanja nekog od razloga iz stavka 1. ovoga članka prije isteka dvije godine mandata Općinskog načelnika pročelnik Jedinstvenog upravnog odjela Općine će u roku od osma dana o tome obavijestiti Vladu Republike Hrvatske radi raspisivanja prijevremenih izbor za Općinskog načelnika.

Članak 53.

Općinski načelnik može se opozvati i na način propisan člankom 20. ovoga Statuta.

Ako na referendumu bude donesena odluka o opozivu Općinskog načelnika, mandat mu prestaje danom objave rezultata referenduma, a do provođenja prijevremenih izbora dužnost Općinskog načelnika obnašati će povjerenik kojeg imenuje Vlada Republike Hrvatske.

**VIII. UPRAVNA TIJELA**

Članak 54.

Za obavljanje poslova iz samoupravnog djelokruga Općine te obavljanje povjerenih poslova državne uprave ustrojava se Jedinstveni upravni odjel.

U obavljanju povjerenih poslova državne uprave , Jedinstveni upravni odjel Općine ima ovlasti i obveze tijela državne uprave sukladno zakonu kojim se uređuje sustav državne uprave.

Ustrojstvo i djelokrug Jedinstvenog upravnog odjela uređuje se posebnom odlukom Općinskog vijeća.

Jedinstvenim upravnim odjelom upravlja pročelnik kojeg na temelju zakona imenuje Općinski načelnik

Članak 55.

Jedinstveni upravni odjel u okviru svoga djelokruga neposredno izvršava i nadzire provođenje zakona i općih i pojedinačnih akta tijela Općine te poduzima propisane mjera.

Jedinstveni upravni odjel za zakonito i pravovremeno obavljanje poslova iz svoje nadležnosti odgovoran je Općinskom načelniku.

Članak 56.

Sredstva za rad upravnog tijela osiguravaju se u proračunu Općine Perušić.

**IX. JAVNE SLUŽBE**

Članak 57.

U okviru svog samoupravnog djelokruga Općina osigurava obavljanje komunalnih,društvenih i drugih djelatnosti kojima se zadovoljavaju svakodnevne potrebe građana.

Članak 58.

Općina osigurava obavljanje djelatnosti iz članka 57. ovoga Statuta osnivanjem vlastitog pogona,trgovačkih društava,javnih ustanova ili drugih pravnih osoba.

Predstavnike Općine u tijelima upravljanja pravnih osoba kojima je Općina osnivač ili u kojima Općina ima udjele imenuje Općinski načelnik, ako ovim Statutom nije drugačije propisano.

**X. MJESNA SAMOUPRAVA**

**Članak 59.**

Na području Općine osnivaju se mjesni odbori, kao oblici mjesne samouprave, a radi osnivanja neposrednog sudjelovanja građana u odlučivanju o lokalnim poslovima.

Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu , na način i po postupku propisanom zakonom ,ovim Statutom i posebnom odlukom Općinskog vijeća.

Mjesni odbor je pravna osoba.

**Članak 60.**

Mjesni odbori na području Općine su : Mjesni odbor Perušić, Mjesni odbor Gornji Kosinj i Mjesni odbor Donji Kosinj.

Područje i granice mjesnih odbora određuju se posebnom odlukom Općinskog vijeća.

Članak 61.

Inicijativu i prijedlog za osnivanje ili ukidanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi općinskog vijeća,udruge sa sjedištem na području Općine te Općinski načelnik.

Ako prijedlog iz stavka 1. ovoga članka podnose građani ili udruge,prijedlog se u pisanom obliku dostavlja Općinskom načelniku.

Članak 62.

Općinski načelniku roku od 15 dana od dana primitka prijedloga utvrđuje je li prijedlog podnesen na način i po postupku utvrđenim zakonom i ovim Statutom.

Ukoliko Općinski načelnik utvrdi da prijedlog nije podnesen na propisan način ili da ne sadrži podatke kako bi se po njemu moglo postupiti,obavijestit će o tome predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog Općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 63.

Prijedlogu za osnivanje mjesnog odbora prilažu se podaci o predlagatelju (imena i prezimena te adresa prebivališta fizičkih osoba,naziv i sjedište pravne osobe),predloženom području i granicama mjesnog odbora, sjedištu mjesnog odbora, nacrt pravila mjesnog odbora, te prijedlog poslova i način financiranja mjesnog odbora.

Članak 64.

Tijela mjesnog odbora su vijeće mjesnog odbora i predsjednik vijeća mjesnog odbora.

Članak 65.

Članove vijeća mjesnog odbora biraju građani s područja mjesnog odbora koji imaju biračko pravo, na neposrednim izborim, tajnim glasovanjem, na vrijeme od četiri godine.

Izbornu jedinicu za izbor članova vijeća mjesnog odbora čini cijelo područje mjesnog odbora.

Postupak izbora članova vijeća mjesnog odbora uređuje se posebnom odlukom Općinskog vijeća.

Članak 66.

Izbore za članove vijeća mjesnih odbora raspisuje Općinsko vijeće u roku od 30 dana od dana donošenja odluke o osnivanju mjesnog odbora odnosno u roku od 30 dana od dana isteka mandata ili raspuštanja vijeća mjesnog odbora.

Od dana raspisivanja izbora pa do dana izbora ne može proći manje od 30 dana niti više od 60 dana.

Članak 67.

Vijeće mjesnog odbora ima uključujući i predsjednika 3 člana.

Za člana vijeća mjesnog odbora može biti biran hrvatski državljanin koji ima biračko pravo i prebivalište na području mjesnog odbora.

Članak 68.

Vijeće mjesnog odbora bira predsjednika vijeća iz redova svojih članova,većinom glasova svih članova, na vrijeme od četiri godine.

Predsjednik vijeća predstavlja vijeće i za svoj je rad odgovoran vijeću mjesnog odbora.

Članak 69.

Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, godišnji financijski plan i godišnji obračun troškova te obavlja druge poslove utvrđene zakonom, ovim Statutom i odlukama Općinskog vijeća i Općinskog načelnika.

Članak 70.

Programom rada utvrđuju se zadaci mjesnog odbora, osobito u pogledu skrbi o uređenju područja mjesnog odbora provođenjem manjih komunalnih akcija kojima se poboljšava komunalni standard građana na području mjesnog odbora, skrbi o poboljšavanju potreba građana u oblasti zdravstva, socijalne skrbi,kulture,športa i drugih lokalnih potreba na svom području.

Članak 71.

Pravilima mjesnog odbora detaljnije se uređuje način konstituiranja , sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora , način odlučivanja , te druga pitanja od značaja za rad mjesnog odbora.

Članak 72.

Prihode mjesnog odbora čine prihodi koje posebnom odlukom utvrdi Općinsko vijeće te pomoći i dotacije pravnih ili fizičkih osoba.

Članak 73.

Radi raspravljanja o potrebama i interesima građana te davanja prijedloga za rješavanje pitanja od lokalnog značenja vijeće mjesnog odbora može sazivati zborove građana.

Zbor građana može se sazvati i za dio područja mjesnog odbora koji čini zasebnu cjelinu.

Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 74.

Stručne i administrativne poslove za potrebe mjesnog odbora obavlja Jedinstveni upravni odjel Općine.

Članak 75.

Prijedlog za promjenu područja mjesnog odbora mogu dati tijela mjesnog odbora i Općinski načelnik.

O prijedlogu iz stavka 1. ovoga članka Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 76.

Nadzor nad zakonitošću rada tijela mjesnog odbora obavlja Općinski načelnik te na njegov prijedlog Općinsko vijeće.

U postupku provođenja nadzora nad zakonitošću rada mjesnog odbora Općinski načelnik može općinskom vijeću predložiti raspuštanje vijeća mjesnog odbora ako ono učestalo krši odredbe ovog Statuta, pravila mjesnog odbora ili ne izvršava povjerene mu poslove.

**XI. IMOVINA I FINANCIRANJE OPĆINE PERUŠIĆ**

Članak 77.

Sve pokretne i nepokretne stvari, te imovinska prava koja pripadaju Općini Perušić, čine imovinu Općine Perušić.

Članak 78.

Imovinom Općine upravljaju Općinski načelnik i Općinsko vijeće u skladu s odredbama zakona i ovoga statuta, pažnjom dobrog gospodara.

U postupku upravljanja imovinom Općinski načelnik donosi pojedinačne akte glede upravljanja imovinom na temelju općih akata Općinskog vijeća u uvjetima , načinu i postupku gospodarenja imovinom Općine.

Članak 79.

Općina ima prihode kojima u okviru svog samoupravnog djelokruga slobodno raspolaže.

Prihodi Općine su:

- općinski porezi,prirez, naknade,doprinosi i pristojbe, u skladu sa zakonom i posebnim odlukama Općinskog vijeća,

- prihodi od imovine i imovinskih prava u vlasništvu Općine,

- prihod od trgovačkih društava i drugih pravnih osoba u vlasništvu Općine odnosno u kojem Općina ima udjele,

- prihodi od naknada za koncesije,

- novčane kazne i oduzeta imovinska korist za prekršaje koje propiše Općina u skladu sa zakonom,

- udio u zajedničkim porezima,

- sredstva pomoći i dotacije Republike Hrvatske predviđena u Državnom proračunu i

- drugi prihodi određeni zakonom.

Članak 80.

Procjena godišnjih prihoda te utvrđeni iznosi rashoda Općine iskazuju se u proračunu Općine.

Svi prihodi proračuna moraju u proračunu biti iskazani prema izvorima iz kojih potječu.

Svi rashodi proračuna moraju biti utvrđeni proračunom i uravnoteženi s prihodima.

Članak 81.

Proračun Općine i odluka o izvršenju proračuna donose se za proračunsku godinu i vrijede za godinu za koju su doneseni.

Proračunska godina je razdoblje od dvanaest mjeseci koje počinje 1. siječnja a završava 31. prosinca.

Članak 82.

Temeljni financijski akt Općine je proračun.

Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenju u roku utvrđenom posebnim zakonom.

Općinsko vijeće donosi proračun za sljedeću proračunsku godinu na način i u rokovima propisanim zakonom.

Ukoliko se proračun za sljedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i rokovima propisanim zakonom.

Ukoliko se proračun za sljedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i postupku propisanim zakonom i to najduže za razdoblje za prva tri mjeseca proračunske godine.

Članak 83.

Ako se tijekom proračunske godine smanje prihodi ili povećavaju rashodi utvrđeni proračunom, proračun se mora uravnotežiti smanjenjem predviđenih izdataka ili pronalaženjem novih prihoda.

Uravnoteženje proračuna provodi se izmjenama i dopunama proračuna po postupku propisanom za donošenje proračuna.

Članak 84.

Materijalno i financijsko poslovanje Općine nadzire Općinsko vijeće.

Zakonitost i pravodobnost korištenja proračunskih sredstava Općine nadzire Ministarstvo financija.

**XII. AKTI OPĆINE**

Članak 85.

Temeljem ovlaštenja utvrđenih zakonom i ovim Statutom Općinsko vijeće donosi Statut, Poslovnik, proračun, odluku o izvršenju proračuna, odluke i druge opće akte.

Opći akti stupaju na snagu najranije osmi dan od dana njegove objave. Iznimno ,općim se aktom može iz osobito opravdanih razloga odrediti da stupa na snagu prvog dana od dana objave.

Opći akt ne može imati povratno djelovanje.

Općinsko vijeće donosi pojedinačne akte kada temeljem zakona rješava o pojedinačnim stvarima.

Članak 86.

Općinski načelnik u okviru svoga svog djelokruga donosi odluke, zaključke, pravilnike,prijedloge te druge opće akte kada je za to ovlašten zakonom , Statutom ili općim aktom Općinskog vijeća.

Članak 87.

Radna tijela Općinskog vijeća donose zaključke i preporuke.

Članak 88.

Općinski načelnik osigurava izvršenje općih akata iz članka 85. stavka 1. ovoga Statuta , na način i u postupku propisanom ovim Statutom, te nadzire zakonitost rada Jedinstvenog upravnog odjela Općine Perušić u obavljanju poslova iz samoupravnog djelokruga.

Opći akti objavljuju se u „ Županijskom glasniku Ličko- senjske županije“.

Članak 89.

Jedinstveni upravni odjel Općine u izvršavanju općih akata Općinskog vijeća donosi pojedinačne akte kojima rješava o pravima, obvezama i pravnim interesima fizičkih i pravnih osoba ( upravne stvari).

Jedinstveni upravni odjel Općine u obavljanju povjerenih poslova državne uprave rješava u upravnim stvarima u prvom stupnju.

Protiv pojedinačnih akata iz stavka 1. ovoga članka koje donosi jedinstveni upravni odjel Općine, može se izjaviti žalba nadležnom upravnom tijelu Ličko-senjske županije.

Protiv pojedinačnih akata iz stavka 1. Ovoga članka koje donosi Jedinstveni upravni odjel Općine u obavljanju povjerenih poslova državne uprave može se izjaviti žalba u skladu sa posebnim zakonom kojim se uređuje pojedinačno upravno područje.

Na donošenje akata iz ovoga članka primjenjuju se odredbe Zakon o općem upravnom postupku.

Protiv pojedinačnih akata iz ovoga članka može se pokrenuti upravni spor sukladno odredbama zakona o upravnim sporovima.

Odredbe ovoga članka odnose se i na pojedinačne akte koje donose pravne osobe kojima je odlukom Općinskog vijeća , u skladu sa zakonom,povjereno obavljanje javnih ovlasti u poslovima iz samoupravnog djelokruga Općine.

Članak 90.

Protiv pojedinačnih akata Općinskog vijeća i Općinskog načelnika, kojima se rješava o pravima,obvezama i pravnim interesima fizičkih i pravnih osoba, ako posebnim zakonom nije drukčije propisano,ne može se izjaviti žalba,već se može pokrenuti upravni spor.

**XIII.**

**JAVNOST RADA**

Članak 91.

Rad Općinskog vijeća,Općinskog načelnika i Jedinstvenog upravnog odjela Općine je javan.

Zainteresirana javnost i predstavnici medija mogu pratiti rad općinskog vijeća u skladu s odredbama Poslovnika općinskog vijeća.

Članak 92.

Javnost rada Općinskog vijeća osigurava se javnim održavanjem sjednica te objavljivanjem općih i drugih akata Općinskog vijeća u Županijskom glasniku Ličko-senjske županije te na internetskim stranicama Općine.

Javnost rada Općinskog načelnika osigurava se održavanjem sastanaka i susreta s građanima, objavama za medije te objavljivanjem općih akata i drugih akata Općinskog načelnika u Županijskom glasniku Ličko-senjske županije ili na internetskim stranicama Općine.

Javnost rada Jedinstvenog upravnog odjela Općine osigurava se putem komunikacije s medijima i objavljivanjem informacija na internetskim stranicama Općine.

**XIV. NADZOR ZAKONITOSTI**

Članak 93.

Nadzor zakonitosti pojedinačnih neupravnih akata koje u samoupravnom djelokrugu donese Općinsko vijeće , Općinski načelnik ili Jedinstveni upravni odjela Općine obavljaju nadležna tijela državne uprave,svatko u svojem djelokrugu sukladno posebnom zakonu.

Članak 94.

Nadzor zakonitosti rada Općinskog vijeća obavlja tijelo državne uprave nadležno za lokalnu i područnu ( regionalnu) samoupravu.

Članak 95.

Nadzor zakonitosti općih akata koje u samoupravnom djelokrugu donosi Općinsko vijeće obavljaju nadležna tijela državne uprave, svatko u svojem djelokrugu, sukladno posebnom zakonu.

Predsjednik Općinskog vijeća dužan je dostaviti statut , poslovnik , proračun ili drugi opći akt ( u daljnjem tekstu: opći akt) nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenja općeg akta propisan statutom i poslovnikom , u roku od 15 dana od dana donošenja općeg akta.

Predsjednik Općinskog vijeća dužan je bez odgode akte iz stavka 2. ovoga članka dostaviti Općinskom načelniku.

XV. PRIJELAZNE I ZAVRŠNE ODREDBE

Članak 96.

Prijedlog za promjenu Statuta može podnijeti 1/3 vijećnika Općinskog vijeća, Općinski načelnik i Povjerenstvo za Statut,Poslovnik i propise Općinskog vijeća.

Prijedlog mora biti obrazložen i podnosi se predsjedniku Općinskog vijeća.

Općinsko vijeće, većinom glasova svih vijećnika, odlučuje hoće li pristupiti raspravi o predloženoj promjeni Statuta.

Ako se niti nakon ponovljene rasprave ne donese odluka o tome hoće li se pristupiti raspravi o predloženoj promjeni Statuta, isti prijedlog se ne može ponovno staviti na dnevni red Općinskog vijeća prije isteka roka od šest mjeseci od dana zaključivanja rasprave o prijedlogu.

Članak 97.

Odluke i drugi opći akti doneseni na temelju Statuta Općine Perušić i zakona uskladiti će se s odredbama ovoga Statuta i zakona kojim se uređuje pojedino područje u roku od 90 dana.

Članak 98.

U Općini Perušić ukida se dužnosničko mjesto zamjenika općinskog načelnika sukladno odredbama Zakona o izmjenama i dopunama Zakona o lokalnoj i područnoj ( regionalnoj) samoupravi ( NN 144/20), zamjenik općinskog načenika zatečen na dužnosti zamjenika općinskog načelnika nastavlja s obnašanjem dužnosti do isteka tekućeg mandata.

Članak 99.

Ovaj Statut stupa na snagu osmog dana od dana objave u Županijskom glasniku Ličko-sensjske županije osim članka 50. stavka 4. i 5. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne ( regionalne) samouprave te općinske načelnike, gradonačelnike i župane.

Stupanjem na snagu ovoga Statuta prestaju važiti Statut Općine Perušić ( Županijski glasnik Ličko-senjske županije broj 7/13) , Statutarna Odluka o izmjenama i dopunama Statuta Općine Perušić( Županijski glasnik Ličko-senjske županije broj 5/18) i Statutarna odluka o II. Izmjenama i dopunama Statuta Općine Perušić ( „Županijski glasnik Ličko-senjske županije“ broj 7/20.)

Članak 100.

Ovaj Statut stupa na snagu osnog dana od dana objave u“ Županijskom glasniku Ličko-senjske županije“.

Predsjednik Općinskog vijeća

Milorad Vidmar